گونئیده، آذربایجان تورکجهسینین ایشلنمهیینی ائتگیلهین نئچه قونو واردیر. اؤنملیلریندن نئچهسینی آچیقلاییرام
- بیرینجی ائتگیلهین، رسمی دیل اولمادیغی دیر. رسمی دیل اولمادیغی، بو دیلین رسمی بیر یئر یایمادیغی اوچون بیر سیرا آخساقلیقلارا ندن اولوبدور.
- رسمی دیل اولمایان دیل، باشقا رسمی اولان دیللرین، باسقیلارینا معروض قالمالیدیر. باسقی آلتیندا اولان دیل، دیلی دانیشیب، اوخویانلارینی زامان سورهسینده الدن وئریر. آذربایجانی فارسی دیلینده یازان آذربایجانلیلار اؤزلرینی بو باسقیدان قورتارانمادیقلاری اوچون، فارسی دیلینده یازماغا ایصرارلی اولورلار. تکجه ندن ده فارسی دیلده یازیلدیقدا چوخ آلینا بیلمک اولور. بئله بیر دورومو دهییشمهیینجه، آذربایجان تورکجهسینین گونئیده گلیشمهسیندن دانیشماق چوخ چتین اولاجاق. بو آچمازلیقدان قورتولماغا، چوخ یاخشی اولار، یازیلار ایلک، تورکجه یازیلیب، سونرا فارسجایا چئوریله. هردن تکجه تورکجهنی سسلهینلره یازیلان یازیلار بئله فارسی اولور.
- اوچونجو سورون، آذربایجانی ایستانبولونا یازیلان، آذربایجانی داشییان یازیلار اولور. "دیل بیر دیل دیر." بو سؤز، ائله یازانلارین سؤزلری اولور. قرار اولسا تورکونو ایستانبول آغیزیلا یازاق، دانیشاق آذربایجان کیملییینی داشییان بیرلری اولمایاجاق. داها دوغروسو آسیمیلاسیوندان قاچان بیرلری، باشقا جور آسیمیلاسیونا ایلیشیرلر.
- دؤردونجو سورون، آذربایجان تورکجهسینین یازیلیشی دیر. لاتین الیفباسی تورک دیلینه اویغون اولماغینا باخمایاراق، گونئیدهکیلر عرب الیفباسیلا چوخ تانیشدیرلار. اونا گؤره ده عرب الیفباسیندا اولان یازیلارلا چوخ راحات ایلگی قورورلار. باشقا یؤندن ده، بوردا یاییلان کیتابلارین عرب الیفباسیندا اولدوغو اوچون، بو الیفبادا یازماق قاچیلمازدیر. عرب الیفباسیندا یازماق ندنی ائله بو مسئلهدیر. یاخشی بو دور، باشقا اؤلکهلرده اولان یولداشلار بونو نظره آلسینلار. هردن ائله نظره گلیر، عرب الیفباسیندا یازماق باغیشلانمایان بیر گوناه تانیدیلیر. بئله بیر باخیشی سوسیال پایلاشیم دوشرگهلرینده چوخ گؤرمک اولور.
- سونوندا اومودوم وار یولداشلار، بئله بیر کومپلئکس دوروما بیر یؤندن باخماییب، آذربایجان تورکجهسینین گونئیده آیاق توتماسینا یاردیمچی اولسونلار.
azb_Arab azb_Arab azb_Arab azb_Arab azb_Arab azb_Arab